કંપની પરિણામ ધારણા કરતાં સારા રહેતા સ્થાનિકની સાથે વૈશ્વિક શેરબજારમાં વેચવાલીનો ભાર ઘટ્યો હતો. બીજી તરફ અમેરિકા અને સાઉદી વચ્ચેના ઘર્ષણમાં પણ ઘટાડો થવાના સંકેતની પાછળ ક્રૂડના ભાવ વધતા અટકી જતાં રૂપિયો સુધારા પર રહેતાં તેની પણ સકારાત્મક અસર જોવાઈ હતી. શેરોમાં છેલ્લા ત્રણ દિવસથી આવેલા સુધારામાં સેન્સેક્સ નીચા મથાળેથી 1160 પોઇન્ટ સુધર્યો છે. આમ ઓક્ટોબર મહિનામાં જોવાયેલી નરમાઇમાં અડધોઅડધ રિકવરી આવી છે. ટેકનિકલી બજારમાં ઓવરસોલ્ડની પોઝિશન હળવી થઈ હોવાનું નિફ્ટી વીઆઇએક્સમાં આવેલો આઠ ટકાનો ઘટાડો પણ સૂચવતું હતું. ઇન્ફોસિસના પરિણામ બજાર કામકાજ પછી જાહેર થયા હતા જે ધારણા કરતાં સારા લેખાતા હતા. ટીસીએસ અને ઇન્ફોસિસનો ગ્રોથ નાસ્કોમના અંદાજ કરતાં ઊંચો રહ્યો હોવાનું જાહેર થયેલા પરિણામ પરથી જોવાયું છે. અમેરિકામાં બોન્ડ યીલ્ડ પણ વધતા અટક્યા હોવાથી ઇટીએફ ફંડો બોન્ડમાંથી નફો બુક કરીને અન્ય એસેટમાં સક્રિય બન્યા હોવાનું જોવા મળે છે.